b'\n_START_ARTICLE_\nBreme bolezni\n_START_PARAGRAPH_\nBr\xc3\xaame bol\xc3\xa9zni je analiza, s katero se ovrednotijo zdravstveni izidi bolezni oziroma zdravstveno stanje izbrane populacije. Meri se s stro\xc5\xa1ki, smrtnostjo, obolevnostjo in drugimi kazalniki. Pogosto se ovrednoti z leti zdravstveno kakovostnega \xc5\xbeivljenja (QALY, angl. quality-adjusted life year) ali leti \xc5\xbeivljenja, prilagojenimi nezmo\xc5\xbenosti (DALY, angl. disability-adjusted life year); oba kazalnika prikazujeta \xc5\xa1tevilo let \xc5\xbeivljenja, izgubljenih zaradi bolezni. Eno leto \xc5\xbeivljenja, prilagojeno nezmo\xc5\xbenosti, predstavlja eno zdravo leto, ki ga bolnik izgubi, skupno breme bolezni pa predstavlja mero vrzeli \xc5\xbeivljenja, torej razliko med trenutnim in idealnim zdravstvenim stanjem (pri \xc4\x8demer se upo\xc5\xa1teva, da posameznik dose\xc5\xbee starost brez bolezni ali nezmo\xc5\xbenosti). Glede na eno od raziskav, ki so jo objavili v letu 2015, sta med deset najpomembnej\xc5\xa1imi vzroki izgube let \xc5\xbeivljenja zaradi bolezni bole\xc4\x8dina v hrbtenici in velika depresivna motnja, ki povzro\xc4\x8dita ve\xc4\x8dje izgube zdravih let \xc5\xbeivljenja kot na primer sladkorna bolezen, kroni\xc4\x8dna obstruktivna plju\xc4\x8dna bolezen in astma skupaj. Raziskava je bila zelo obse\xc5\xbena in je temeljila na podatkih iz 188 dr\xc5\xbeav ter je pri\xc5\xa1la do zaklju\xc4\x8dka, da so se v svetovnem merilu leta \xc5\xbeivljenja, prilagojena nezmo\xc5\xbenosti zvi\xc5\xa1ala na ra\xc4\x8dun zdravih let \xc5\xbeivljenja, ki jih bolniki izgubijo zaradi nezmo\xc5\xbenosti (DALY leta 1990 21,1\xc2\xa0%, DALY leta 2013 31,2\xc2\xa0%).'